**Likumprojekts**

**Grozījumi Jaunuzņēmumu darbības atbalsta likumā**

Izdarīt Jaunuzņēmumu darbības atbalsta likumā (Latvijas Vēstnesis, 2016, 241. nr.; 2018, 84.nr.) šādus grozījumus:

1. 4.pantā:

izteikt 1. punktu šādā redakcijā:

“1) kvalificēts riska kapitāla investors, kas nav ar jaunuzņēmumu saistīta persona Komerclikuma 184.1 panta izpratnē (par saistītu personu netiek uzskatīts kvalificēts riska kapitāla investors, kas veic atkārtotu ieguldījumu vienā un tajā pašā jaunuzņēmumā), pēdējo 24 mēnešu laikā no dienas, kad iesniegts pieteikums dalībai atbalsta programmā, ir veicis agrīnās stadijas riska kapitāla ieguldījumu vismaz 30 000 euro apmērā pieteiktās biznesa idejas īstenošanai saskaņā ar šā likuma 5. panta pirmās daļas 1. punktu vai arī ieguldījumu vismaz 15 000 euro apmērā saskaņā ar šā likuma 5. panta pirmās daļas 2., 3. vai 4. punktu

a) jaunuzņēmumā vai

b) tādā ārvalstīs reģistrētā kapitālsabiedrībā, kura ir 100 procentu kapitāla daļu (akciju) turētāja jaunuzņēmumā vai kuras 100 procentu kapitāla daļu (akciju) turētājs pirms agrīnas stadijas riska kapitāla ieguldījuma saņemšanas ir jaunuzņēmums, un šī kapitālsabiedrība atbilst šā likuma 4.panta pirmās daļas 2., 3., 4., 5., 7., 8. un 9. punktā noteiktajiem kritērijiem;”

aizstāt 2.punktā vārdus “piecus” ar vārdiem “septiņus”.

svītrot 6.punktu.

aizstāt 8.punkta b apakšpunktā skaitli “70” ar skaitli “50”.

2. 10.pantā:

izteikt pirmo daļu šādā redakcijā:

“(1) Atbalsta programmas periods ir divdesmit četri mēneši, skaitot no dienas, kad stājas spēkā Komisijas lēmums par atbalsta piešķiršanu.”

svītrot pirmo prim daļu.

3. 11.pantā:

izteikt pirmās daļas 1.punkta ievaddaļu šādā redakcijā:

“saņemt atbalstu šā likuma 6. un 7.pantā minētajās atbalsta programmās par darba ņēmēju par periodu, kad tas vienlaicīgi ir bijis:”

papildināt pirmās daļas 1.punkta a apakšpunktu aiz vārdiem “valdes loceklis” ar vārdiem “vai ir reģistrēts Valsts ieņēmumu dienestā kā saimnieciskās darbības veicējs.”.

izteikt pirmās daļas 1.punkta b apakšpunktu šādā redakcijā:

“b. nodarbināts pie cita komersanta vai saimnieciskās darbības veicēja neatkarīgi no tā reģistrācijas komercreģistrā vai uzņēmumu reģistrā uz darba līguma pamata vai veic darbu uz uzņēmuma līguma pamata, izņemot darbības, kas ir autoratlīdzības priekšmets”.

papildināt pirmās daļas 1.punktu ar d apakšpunktu šādā redakcijā:

“d. nodarbināts uz darba līguma pamata pie mikrouzņēmuma nodokļa maksātāja vai ir tā dalībnieks.”

Papildināt otro daļu ar (2)1,(2)2 un (2)3 daļām šādā redakcijā:

“(2)1 jaunuzņēmums var pieteikties atbalstam atkārtoti, ja ir izpildījis visus šajā likumā noteiktos pienākumus iepriekšējā atbalsta saņemšanas periodā;

(2)2 atkārtoti piesakoties atbalstam, jaunuzņēmums var pamatot savu atbilstību Likuma 4.panta 1.punkta prasībai ar agrīnas stadijas riska kapitāla ieguldījumu, ar ko tas ir kvalificējies atbalstam iepriekš, ja atbalsts tiek pieprasīts par periodu, kurš nepārsniedz 24 mēnešus no iepriekšējā lēmuma par atbalsta piešķiršanu dienas;

(2)3 atkārtoti piesakoties atbalsta programmām, atbalsta periods nav ilgāks par pieciem gadiem no pirmreizējās atbalsta piešķiršanas dienas.”

4. Aizstāt 19.panta otrajā daļā vārdus “atbalsta programmu” ar vārdiem “šā likuma 6.pantā un 8.pantā minētās atbalsta programmas”

5. Papildināt 21.panta otrajā daļā pirms cipariem un vārdiem “17.panta” ar vārdiem “šā likuma”.

6. Papildināt 22.panta trešās daļas 1.punktu aiz vārda “adrese” ar vārdiem “vārds un uzvārds (fiziskai personai), kontaktinformācija.”

**Ekonomikas ministrs R. Nemiro**

**Vīza:**

**Valsts sekretārs Ē. Eglītis**